ກາດດາຟີຄັດຄ້ານຕໍ່ການຕັ້ງ ເຂດຫ້າມການບິນ
ກາດດາຟີກ່າວວ່າ ປະຊາຊົນລີເບຍຈະຕໍ່ຕ້ານ ກັບການຈັດຕັ້ງເຂດຫ້າມການບິນ ເໜືອນ່ານຟ້າລີເບຍ.
ທ່ານ Moammar Gadhafi ຜູ້ນໍາລີເບຍກ່າວວ່າ ທ່ານ ຈະທໍາການຕໍ່ສູ້ກັບພວກປະເທດຝ່າຍຕາເວັນຕົກ ຖ້າຫາກ ປະເທດເຫລົ່ານີ້ທໍາການເຄື່ອນໄຫວຈັດຕັ້ງເຂດຫ້າມການ ບິນເໜືອນ່ານຟ້າຂອງລີເບຍນັ້ນ ໃນການໃຫ້ສໍາພາດແກ່ໂທລະພາບແຫ່ງຊາດ TRT ຂອງ ເທີກກີທີ່ອອກອາກາດໃນວັນພຸດມື້ນີ້ ທ່ານກາດດາຟີ ກ່າວ ວ່າ ການເຄື່ອນໄຫວເຊ່ນນີ້ຈະພາໃຫ້ປະຊາຊົນລີເບຍເຫັນວ່າ ເຈດຕະນາອັນແທ້ຈິງຂອງພວກປະເທດຕາເວັນຕົກ ແມ່ນຍຶດເອົານໍ້າມັນຂອງລີເບຍນັ້ນ ນອກນັ້ນ ໃນວັນພຸດມື້ນີ້ ໃນການຖະແຫລງທີ່ອອກໃນໂທລະພາບແຫ່ງຊາດຂອງລີເບຍ ທ່ານກາດດາຟີ ໄດ້ກ່າວອ້າງຊໍ້າແລ້ວຊໍ້າອີກວ່າ ພວກໜ່ວຍສືບລັບຂອງຕ່າງປະເທດແມ່ນເປັນຜູ້ຮັບຜິດຊອບໃນການລຸກຮືຂຶ້ນຂອງປະຊາຊົນ ຕໍ່ຕ້ານລັດຖະບານຂອງທ່ານ ໃນການກ່າວຕໍ່ປະຊາຊົນກຸ່ມນຶ່ງຈາກເມືອງ Zentan ທ່ານກາດດາຟີໄດ້ຖິ້ມໂທດໃສ່ພວກກໍາລັງພາຍນອກທີ່ມາຈາກ ອັຟການີສຖານ ອາລຈີເຣຍ ອິຈິບແລະດິນແດນປາເລສໄຕນ໌ ສໍາລັບການກໍ່ການກະບົດຂຶ້ນນີ້ ພວກທະຫານທີ່ຈົງຮັກພັກດີຕໍ່ທ່ານກາດດາຟີ ໄດ້ທໍາການໂຈມຕີເມືອງ Zawiya ທີ່ຢູ່ພາຍໃຕ້ການຄວບຄຸມຂອງຝ່າຍກະບົດເປັນມື້ທີ 5 ລຽນຕິດມາຮອດວັນອັງຄານວານນີ້ ອັນເປັນພາກສ່ວນນຶ່ງໃນການຕີໂຕ້ຕອບຄືນທີ່ມີວັດຖຸປະສົງເພື່ອຍຶດເອົາດິນແດນທີ່ໄດ້ເສຍໃຫ້ພວກກະບົດໄປນັ້ນຄືນ ພວກທີ່ເຫັນເຫດການກ່າວວ່າ ເມືອງ Zawiya ຊຶ່ງຕັ້ງຢູ່ຫ່າງຈາກນະ ຄອນຫລວງຕຣີໂປລີໄປທາງກໍ້າຕາເວັນຕົກ 50 ຫລັກກິໂລແມັດ ໄດ້ຖືກຍິງປືນຄົກໃສ່ຢ່າງໜັກ ຢູ່ທາງພາກຕາເວັນອອກ ຊຶ່ງສ່ວນໃຫຍ່ແມ່ນຢູ່ພາຍໃຕ້ການຄຸ້ມຄອງຂອງຝ່າຍຄ້ານ ຝູງ ເຮືອບິນລົບຂອງລີເບຍໄດ້ທໍາການໂຈມຕີທາງອາກາດຫລາຍບັ້ນໃສ່ທີ່ໝັ້ນແຫ່ງຕ່າງໆ ຂອງຝ່າຍຕໍ່ຕ້ານລັດຖະບານໃນເຂດອ້ອມແອ້ມເມືອງ Ras Lanuf ທ່າສົ່ງອອກນໍ້າມັນ ທີ່ສໍາຄັນນັ້ນ ເມືອງດັ່ງກ່າວໄດ້ຖືກຖະລົ່ມດ້ວຍລະເບີດຢ່າງໜັກໃນຂະນະທີ່ພວກກໍາລັງນິຍົມທ່ານກາດ ດາຟີແນເປົ້າໝາຍໃສ່ອ່າງເກັບນໍ້າຂອງເມືອງດັ່ງກ່າວໃນບັນດາສະຖານທີ່ສຳຄັນຕ່າງໆນັ້ນ ມາຈົນຮອດແລງວັນອັງຄານວານນີ້ ບັນດາເຈົ້າໜ້າທີ່ຝ່າຍກະບົດກ່າວວ່າ ພວກຕົນຍັງຄວບຄຸມເຂດດັ່ງກ່າວນີ້ຢູ່